## El Consell aprova una declaració institucional per a exigir al Govern d’Espanya l’aprovació urgent del Fons de Liquiditat Extraordinari

*** Recorda a l’executiu nacional que la Comunitat Valenciana manté un dèficit estructural, no per gastar més que la resta d’autonomies sinó pels menors ingressos del sistema de finançament
* Reclama al Govern compromís amb els valencians, responsabilitat i lleialtat institucional amb esta autonomia en el pitjor moment de la seua història recent**

El Ple del Consell ha aprovat una declaració institucional en la qual exigix al Govern d’Espanya la convocatòria urgent de la Comissió Delegada d’Assumptes Econòmics per a l’aprovació imminent del Fons de Liquiditat Autonòmic (FLA) extraordinari.

En la declaració es recorda al Govern que la Comunitat Valenciana manté un dèficit estructural no per gastar més que la resta d’autonomies sinó pels menors ingressos del sistema de finançament i que, com a conseqüència, és la comunitat autònoma més endeutada en termes de PIB, amb la conseqüent càrrega financera.

A més, el Consell reclama al Govern compromís amb els valencians, responsabilitat i lleialtat institucional amb esta autonomia en el pitjor moment de la seua història recent.

El Consell fa esta declaració des del convenciment que el FLA extraordinari és imprescindible i de justícia pel manteniment dels servicis públics fonamentals dels valencians, per a donar certitud a les entitats prestadores de servicis i per a contribuir a la recuperació econòmica i social de la província de València.

En la declaració del Consell s’arreplega que el Govern d’Espanya, en l’acord de la Comissió Delegada d’Assumptes Econòmics del 2 de desembre de 2024, va decidir excloure el finançament corresponent a les desviacions de l’objectiu de dèficit de les comunitats autònomes, la qual cosa va suposar la no aprovació del Fons de Liquiditat Autonòmic extraordinari per primera vegada des de la posada en marxa dels Mecanismes de Liquiditat de l’Estat en 2012.

Esta decisió es va produir en el pitjor moment de la Comunitat Valenciana, que com s’arreplega en la declaració, “és la pitjor tractada d’Espanya pel Sistema de Finançament Autonòmic i que, a més, s’enfronta al repte de la reparació social i econòmica després de la major catàstrofe natural de la seua història”.

La no aprovació del FLA extra posa en perill els servicis públics fonamentals dels valencians i asfíxia els proveïdors de la Generalitat que, al contrari que en anys anteriors, no poden tindre un horitzó de cobrament concret, la qual cosa els provoca una enorme incertesa i obstaculitza que adopten les seues pròpies mesures de gestió de la tresoreria.

Davant esta crítica situació, el president de la Generalitat es va dirigir per carta el passat 20 de desembre al president del Govern d’Espanya reclamant l’aprovació urgent del FLA extra. En resposta, del 30 de desembre, el president del Govern va tractar de justificar l’eliminació d’este mecanisme en la no aprovació de la senda d’objectius de dèficit per al període 2025-2027. No obstant això, en el seu escrit va remarcar que el mes d’abril, una vegada la Intervenció General de l’Estat verificara el compliment dels objectius de 2024, “es podrà constatar l’existència de desviacions registrades individualment per algunes comunitats en els seus objectius d’equilibri”.

A data de 20 de maig, el FLA extraordinari no ha sigut aprovat i la Generalitat seguix sense notificació referent al Govern d’Espanya, patint greus problemes de liquiditat i la impossibilitat de generar crèdit per al pagament a proveïdors. Per tot això, s’exigix l’aprovació urgent d’este mecanisme de finançament.

Fecha: 20/05/2025